पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर से उत्पन्न संकट के बीच जिले के लोगों की सुरक्षा के लिए जल संसाधन मंत्री संजय कुमार झा ने बड़ी पहल की है। झंझारपुर प्रखंड के अररिया संग्राम में हाईवे के किनारे स्थित मुरली भेदी झा ट्रॉमा सेंटर में एक बड़ा ऑक्सीजन प्लांट स्थापित करने के लिए उन्होंने अपने ऐच्छिक कोष से राशि निर्गत किया है। जिससे पूरे जिले के अस्पतालों को ऑक्सीजन की आपूर्ति हो सकेगी। इसके अलावा उन्होंने रामपट्टी और झंझारपुर में स्थित कोविड केयर सेंटर को कोरोना मरीजों के उपचार के लिए अनेक जरूरी उपकरण मुहैया कराने की भी पहल की है। जल संसाधन मंत्री के ऐच्छिक कोष से अररिया संग्राम के ट्रामा सेंटर में स्थापित होने वाले ऑक्सीजन प्लांट में प्रतिदिन 90 जंबो सिलिंडर भरे जाएंगे।
जिन्हें जरूरत के मुताबिक जिले के विभिन्न अस्पतालों को भेजा जाएगा। यह ट्रॉमा सेंटर हाईवे के किनारे स्थित है, इसलिए यहां से सिलिंडर को जिले में कहीं भी ले जाने में सुविधा होगी। मंत्री ने जिला योजना पदाधिकारी मधुबनी को संबोधित अपने पत्र में कोविड केयर सेंटर रामपट्टी में दो पोर्टेबल एक्सरे मशीन और कोविड केयर सेंटर झंझारपुर में एक पोर्टेबल एक्सरे मशीन, 100 फिंगर पल्स ऑक्सीमीटर, 50 इन्फ्रारेड थर्मामीटर के अलावा 25 फूट ऑपरेटेड सेनेटाइजिंग स्टेशन और 25 ऑक्सीजन कन्सेन्ट्रेटर खरीदने के लिए राशि निर्गत करने की जानकारी दी है। एक अनुमान के मुताबिक ऑक्सीजन प्लांट स्थापित करने और अन्य सामानों की खरीद पर कुल 60 से 65 लाख रुपये खर्च होंगे। संजय कुमार झा ने कहा कि कहा कि उनकी कोशिश होगी कि ऑक्सीजन प्लांट की स्थापना और अन्य जरूरी उपकरणों की खरीद जल्द से जल्द हो जाये।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn